แอสเซทพลัสขาย2กองทุนจ่าย3.15-3.5%
แอสเซทพลัส แนะตลาดยังผันผวน ส่ง 2 กองทุนตราสารหนี้ลงทุน 3 เดือนขาย จ่าย 3.15-3.50% ต่อปี
20 ต.ค. 2554

แอสเซทพลัส แนะตลาดยังผันผวน ส่ง 2 กองทุนตราสารหนี้ลงทุน 3 เดือนขาย จ่าย 3.15-3.50% ต่อปี
น.ส.จารุลักษณ์ เรืองสุวรรณ ผู้อำนวยการอาวุโส ฝ่ายการขายและการตลาด  บริษัทหลักทรัพย์จัดการกองทุน (บลจ.) แอสเซท พลัส กล่าวว่า บริษัทฯ ได้ปรับมุมมองจากเดิมที่คาดว่าปลายปีนี้อัตราดอกเบี้ยนโยบายจะอยู่ที่ 3.75% เป็นคงที่อยู่ในระดับ 3.50% จนถึงไตรมาส 2 ปี 2555 หลังจากคณะกรรมการนโยบายการเงิน (กนง.) คงอัตราดอกเบี้ยนโยบายที่ระดับ 3.50% ตามที่นักวิเคราะห์คาดไว้
ส่วนผลกระทบจากน้ำท่วมต่อการขยายตัวของเศรษฐกิจ (GDP) สภาพัฒน์ประเมินว่าจะส่งผลให้ GDP ประเทศ ปรับตัวลงจากเดิม 1.7% ซึ่งอาจมีการเปลี่ยนแปลงหากปัญหาน้ำท่วมยังคงยืดเยื้อ อย่างไรก็ตาม การฟื้นฟูความเสียหายหลังจากน้ำลดน่าจะกระตุ้นการบริโภคในประเทศให้กลับมาเติบโตได้ในระยะต่อไป
ด้านการลงทุนในตราสารหนี้ ในช่วงตลาดมีความผันผวน บริษัทฯ ยังคงแนะนำให้ลงทุนในตราสารหนี้ระยะสั้นๆ โดยในวันที่ 25 ต.ค. บริษัทฯ จะเปิดขายและรับซื้อคืนรอบใหม่กองทุนเปิดแอสเซทพลัสทวีเงินออม 1 (ASP-MMF1) ซึ่งเน้นลงทุนในตราสารหนี้ภาคเอกชน รอบการลงทุน 3 เดือน  ในรอบการลงทุนนี้จะพิจารณาลงทุนในพันธบัตรธนาคารแห่งประเทศไทย เงินฝากธนาคารภาครัฐ  และตั๋วแลกเงินธนาคารพาณิชย์ โดยคาดว่าสามารถให้ผลตอบแทนหลังหักค่าใช้จ่ายได้อยู่ที่ 3.35% ต่อปี
นอกจากนี้  ในวันที่ 26 ต.ค. บริษัทฯ จะเปิดขายและรับซื้อคืนกองทุนเปิดพันธบัตรคุ้มครองเงินต้น 3M1 (GBF-3M1) ซึ่งเน้นลงทุนในตราสารหนี้ภาครัฐ และเงินฝาก  โดยกองทุนเปิดเสนอขายและรับซื้อคืนทุกรอบ 3 เดือน ในรอบการลงทุนนี้จะพิจารณาลงทุนในพันธบัตรธนาคารแห่งประเทศไทย และเงินฝากธนาคารภาครัฐ และ  คาดว่าสามารถให้ผลตอบแทนหลังหักค่าใช้จ่ายได้อยู่ที่ 3.15% ต่อปี